St. Francisbaai-brand: Verskeie mense beseer, 11 huise verwoesDie toneel Dinsdagmiddag in St. Francisbaai. Foto: Facebook Verskeie mense is beseer, van wie een in ŉ ernstige toestand is, in die brand wat Dinsdag talle huis in St. Francisbaai in die Oos-Kaap verwoes het. Die brand het tussen Harbourweg en Assissirylaan ontstaan en vinnig deur die huise, waarvan baie grasdakke het, versprei. Die Kouga-munisipaliteit het Dinsdagaand gesê 11 huise is heeltemal in die brand verwoes, terwyl ŉ paar beskadig is, maar nie tot op die grond afgebrand het nie. Die presiese getal huise wat geraak is, moet nog bevestig word. Die munisipaliteit het gistermiddag ŉ dringende ontruimingsbevel vir inwoners uitgereik, maar dit is later opgehef toe vlamme grootliks onder bedwang gebring is. Sara Jane Smith, bevelvoerder van die Nasionale Seereddingsinstituut (NSRI) in St. Francisbaai, sê die NSRI is omstreeks 11:00 ontplooi om te help. ‘n Huis aan die brand in St. Francisbaai. Foto: Facebook “’n Nooddiensarea is by ŉ plaaslike kerk opgeslaan en beseerdes is daar behandel. ŉ Dokter van die NSRI, plaaslike dokters en vrywilliger-paramedici het pasiënte vir geringe tot matige beserings en rookinaseming behandel. Een pasiënt, ŉ volwasse man, het erge koolstofmonoksiedvergiftiging opgedoen en is in ŉ ernstige toestand na ŉ hospitaal gehaas,” sê Smith. Die Kouga-munisipaliteit het intussen laat Dinsdagaand gesê hoewel die brand grootliks onder beheer is, hang die situasie af van die wind en bestaan die moontlikheid dat dit weer kan opvlam. Brandbestryders was deur die nag op die toneel om plekke wat opvlam of nog smeul te blus. “Ons het ook alle vliegtuie en hommeltuie gevra om die lugruimte bo St. Francisbaai te ontruim aangesien dit ons pogings belemmer om teen die vuur te baklei. Ons vra ook dat inwoners en vakansiegangers wegbly van die gebied wat geraak word,” het die munisipaliteit op sosiale media gesê. Die toneel Dinsdagmiddag in St. Francisbaai. Foto: Facebook Die SAPD sal intussen die gebied patrolleer om plundering van huise te verhoed. Die munisipaliteit het ook ŉ beroep op die gemeenskap gedoen om met skenkings vir brandbestryders te help. Daar is ŉ dringende behoefte aan klein botteltjies water, energiedrankies, energiestafies, Bar One-sjokolades, oogspoelmiddels en vinnige, maklike etes soos hamburgers, toebroodjies, pasteie of warmbrakke. Enigiemand wat wel met donasies kan help, word versoek om James Mzangwa van die Kouga‑rampbestuurspan by 081 561 6313 of Liezl Clause van die St. Francisbaai‑rampvrywilligersgroep by 083 285 7166 te skakel.